ম্যাচ শেষে সচরাচর টিম বাস অপেক্ষা করে ক্রিকেটারদের নিয়ে যাওয়ার জন্য। সোমবার রাতের ইডেনে বিরাট কোহলির জন্য অপেক্ষা করছিল অ্যাম্বুল্যান্স। এইমাত্র আরও একটা হাফ সেঞ্চুরি করে উঠেছেন তিনি। আরও একটা ম্যাচ জেতানো ইনিংস। আরও একটা ম্যাচের সেরার পুরস্কার। কিন্তু সবই যে করলেন ফেটে যাওয়া হাত নিয়ে। ফিল্ডিং করার সময় ঝাঁপিয়ে বল ঠেকাতে গিয়ে ডানহাতের বুড়ো আঙুলের কাছে বলের সেলাইয়ে চিরে গিয়েছে। তখনই মাঠ থেকে বেরিয়ে যেতে হয়েছিল কোহলিকে। 
ইডেনে কেউ এতটুকু অবাক হয়নি কোহলিকে খুব তাড়াতাড়ি আবার মাঠে ফিরে আসতে দেখে। সবাই ভাবছিল, চোট মারাত্মক কিছু নয়। ইডেনের গ্যালারিও আশ্বস্ত হয়ে গেল যে, কোহলির ব্যাটিং-জাদু দেখা যাবে। আসলে তখন কেউ বুঝতেই পারেনি যে, চোট মারাত্মকই। বুড়ো আঙুলের কাছটা ফালা হয়ে গিয়েছে। প্রায় হাঁ হয়ে যাওয়া অবস্থায় ড্রেসিংরুমে ফিরে তিনি ফিজিওকে বলেন, প্লাস্টার করে এখনই মাঠে নামার ব্যবস্থা করো। ফিজিও পর্যন্ত আঁতকে ওঠেন আরসিবি অধিনায়কের কথা শুনে। কেউ ভাবতেই পারেনি ওই অবস্থা নিয়ে কোহলি শুধু মাঠে নেমে যাবেন না, ওপেন করতেও আসবেন ফাটা হাত নিয়ে। 
শুধু তা-ই নয়, রাতের দিকে শোনা গেল, হাতের অবস্থা এতটাই খারাপ যে, অস্ত্রোপচার করতে হতে পারে। প্রায় মধ্যরাতের কাছাকাছি ম্যাচ জেতানো কোহলিকে হাসপাতালে নিয়ে যাওয়ার জন্য দাঁড়িয়ে থাকা অ্যাম্বুল্যান্সটা দেখে মনে হচ্ছিল, এত বড় ফাইটার ভারতীয় ক্রিকেটে অনেকদিন হল দেখা যায়নি। পরের ম্যাচে তিনি খেলতে পারবেন কি না, তা নিয়ে সংশয় থাকছে। কোহলি নিজেই প্রেজেন্টেশনে এসে বলে গেলেন, হাতে সাত-আটটা সেলাই পড়তে পারে। তা জেনেও কোনও দুশ্চিন্তার কালো মেঘ নেই। বরং ফাটা হাত নিয়ে ৫১ বলে ৭৫ করে দলকে জেতাতে পেরেই খুশি। টিভি-তে বলে গেলেন, ‘‘যতগুলো সেলাই দিতে হোক, এখন দিতে রাজি। কিন্তু টিমকে ফেলে ওই সময় চলে যেতে চাইনি।’’ তখনও তিনি জানতেন না যে, সার্জারি হতে পারে।  

অপ্রতিরোধ্য: সোমবার ইডেনে ফের বিধ্বংসী মেজাজে বিরাট কোহলি। তাঁর দাপট দেখে দুশ্চিন্তা গ্যালারিতে বসা শাহরুখ খানের (ইনসেটে)।—এএফপি, আইপিএল 
শুনতে-শুনতে মনে হচ্ছিল, সুনীল গাওস্করের ওয়েস্ট ইন্ডিজের ভেজা পিচে ক্যারিবিয়ান ফাস্ট বোলারদের খালি মাথায় খেলার মতো দুঃসাহসিক ইনিংস হয়ে থাকল ইডেনে কোহলির এই ৭৫। অথবা মোহিন্দর অমরনাথের মুখে আঘাত খেয়ে হাসপাতাল থেকে ফিরে মাইকেল হোল্ডিংয়ের বাউন্সারকে হুক করে ছয় মারার মতোই ব্যাটিং পুরুষকার দেখা গেল। অথবা অ্যান্টিগায় অনিল কুম্বলের সেই ভাঙা চোয়াল ব্যান্ডেজ করে নেমে পড়ার মতো। 
কোণঠাসা হয়ে পড়া ব্লকবাস্টার টিম। এমনই অবস্থা যে, চারটে ম্যাচের চারটেতেই জিততে হবে প্লে-অফে যেতে গেলে। সেই অবস্থায় রোজ টেনে নিয়ে যাচ্ছেন তিনি এবং এ বি ডিভিলিয়ার্স। সোমবারেও সেঞ্চুরি পার্টনারশিপ করলেন দু’জনে। এই নিয়ে চলতি আইপিএলে দু’জনের পঞ্চম সেঞ্চুরি পার্টনারশিপ। ডিভিলিয়ার্স করে গেলেন ৩১ বলে ৫৯। শাহরুখ খান ইডেনে এলেও তাঁকে হতাশা উপহার দিলেন প্রাক্তন এক নাইট। ম্যাচ শুরুর আগে থেকেই চর্চা চলছিল, কেকেআরের বিরুদ্ধে ক্রিস গেইলের দুর্ধর্ষ রেকর্ড নিয়ে। এর আগে ১০টি ইনিংসে ৪৭০ রান ছিল। তিনটি পঞ্চাশ, একটি সেঞ্চুরি। কেকেআর যেবার তাঁকে ছেড়ে দিল, সেবারই নিলামে অবিক্রীত থাকার পর শেষ মুহূর্তে আরসিবি’তে সই করেন গেইল। পরিবর্ত ক্রিকেটার হিসাবে। সে বছরেই শাহরুখের কেকেআর-কে একা হারিয়ে দিয়ে আইপিএলে তাঁর যাত্রা শুরু। তারপর আর পিছন ফিরে তাকাননি ক্যারিবিয়ান বাদশা। 
ইডেনে বসে অবশ্য আরও মনে পড়ে যাচ্ছিল, গুরু গ্রেগের জমানায় সেই ম্যাচটা! ভারত বনাম দক্ষিণ আফ্রিকা। সৌরভ গঙ্গোপাধ্যায় তখন জাতীয় দলে ব্রাত্য। ইডেনে রাহুল দ্রাবিড়ের দলকে সবুজ পিচ উপহার দিলেন তখনকার কিউরেটর প্রবীর মুখোপাধ্যায়। গুরু গ্রেগ কথা বলতে এসে সটান মুখের ওপর বলে দিলেন, এটাই ম্যাচের পিচ। এখানেই খেলুন। পাল্টাব না। 
দশ উইকেটে হারের চাবুক খেয়ে উঠে ভারতীয় দলের সদস্যদের মনে হয়েছিল, অ্যাওয়ে ম্যাচ খেলতে এসেছিলেন। এমনই প্রবল ভারতীয় দল-বিরোধী হাওয়া সেদিন কালবৈশাখীর মতো এলোপাথাড়ি বইতে শুরু করেছিল ইডেনের বাইশ গজ থেকে গ্যালারি সর্বত্র। সোমবার রাতের ইডেনে বসে মনে হচ্ছিল, সেদিনকার দ্রাবিড়ের মতোই কি গৌতম গম্ভীরেরও একই অনুভূতি হচ্ছে যে, ম্যাচটা আমাদের ‘হোম’-এ ছিল নাকি রয়্যাল চ্যালেঞ্জার্স ব্যাঙ্গালোর-কে খেলে উঠলাম ওদের মাঠে? দক্ষিণ আফ্রিকা ম্যাচের থেকে তফাত বলতে, সেদিনকার ভারত-বিদ্বেষের মতো সোমবার কেকেআর-বিদ্বেষ কোথাও ছিল না। কিন্তু গ্যালারি সত্তর শতাংশ অতিথিদের দিকে। 
প্রেস বক্সের কাচের ঘর থেকে ক্লাবহাউসের আপার টিয়ারে নেমে এলেই হাতে গরম নমুনা পাওয়া যাচ্ছিল। ইডেনে যত না ‘কেকেআর, কেকেআর’ ধ্বনি উঠল, তার চেয়ে বেশি ‘আরসিবি, আরসিবি’ স্লোগান উঠল। ম্যাচের আগে কোহলিকে ব্যাটিং প্র্যাক্টিস করতে দেখেই যেভাবে তাঁর নামে জয়ধ্বনি দিতে শুরু করল জনতা, তাতেই পরিষ্কার হয়ে গিয়েছিল যে, ইডেনে আজ আনুগত্য ভাগাভাগি হলেও গম্ভীররা নিজেদের ভাগ্যবান মনে করতে পারেন। শেষ পর্যন্ত ভাগাভাগি হয়নি, কোহলিদের দিকেই ইডেনের আনুগত্য ঝুঁকে থাকল। 

যুদ্ধের আগে ওয়ার্ম আপ। বাইশ গজের দ্বৈরথের আগে চলল ফুটবলচর্চাও। হাতে গ্লাভস পরে নিলেন। লড়াইয়ের জন্য তৈরি।—নিজস্ব চিত্র
নমুনা? ইউসুফ পাঠান স্টাম্প্‌ড হলেন। ইডেনের জায়ান্ট স্ক্রিনে সেই ধুকপুক-ধুকপুক চলছে। আম্পায়ারের সিদ্ধান্ত না জানানো পর্যন্ত যেটা চলে। হিসাব মতো ইডেনের জনতার বুকও এই সময় ধুকপুক-ধুকপুক করার কথা। কারণ ইউসুফ পাঠান বড় উইকেট। পর-পর ম্যাচ জেতাচ্ছেন। বেঙ্গালুরুতে গিয়ে এই আরসিবি’র বিরুদ্ধেই অবিশ্বাস্য ইনিংস খেলে জিতিয়েছিলেন। কিন্তু এখানে ইউসুফ আউট ঘোষণামাত্র হতাশার চেয়ে উৎসবের মেজাজই বেশি।
নমুনা? গৌতম গম্ভীর পয়েন্টে কোহলির ক্যাচ ফেলে দিলেন। ইডেনের মনে হওয়া উচিত, আইপিএল-টাই হাত থেকে ফেলে দিলেন না তো গম্ভীর! কিন্তু কোথায় কী? বরং ইডেন যে স্বস্তির নিঃশ্বাস ফেলল যে, গম্ভীরের হাত থেকে ক্যাচটা গলেছে। কে বলবে গম্ভীর হোম টিমের ক্যাপ্টেন! মনে হচ্ছিল, সেদিনের দ্রাবিড়ের মতো ঘরের মাঠে অ্যাওয়ে ম্যাচ খেলতে নেমেছেন। তফাত হল, সোমবার ঘাসের পিচে পড়তে হয়নি গম্ভীরদের আর ইডেনের গ্যালারি ‘গো ব্যাক’ ধ্বনি তোলেনি। 
নিজেদের টিমকে ধিক্কার না দিয়েও অতিথিদের বন্দনা। এক-এক সময় মনে হচ্ছে, ঠিকই তো আছে। এটাই তো বরাবরের ইডেনের স্পিরিট। ভাল ক্রিকেটকে দু’হাত খুলে স্বাগত জানানো। কোহলি এখন যেরকম ব্যাট করছেন, নিঃসন্দেহে অ্যালবামে সাজিয়ে রাখার মতো। সোমবার প্রমাণ হয়ে গেল, সচিন তেন্ডুলকরের মতোই রাজ্য বা শহরের উর্দ্ধে গিয়ে তিনি এখন জাতীয় নায়ক। যেখানে খেলতে যাবেন, তাঁর জন্য লোকে আকুল হবে। তাঁর নামে জয়ধ্বনি দেবে। প্রার্থনা করবে, অ্যাম্বুলেন্সে করে যে ছেলেটাকে হাসপাতালে নিয়ে যাওয়া হল, তাঁর চোট যেন মারাত্মক না হয়। যেন পরের ম্যাচেই আবার দেখা যায় তাঁর ব্যাটিং। 
সারা ভারত জুড়েই যে এখন মহোৎসব— কোহলি হ্যায়!